
[bookmark: TextBodyBegin]Euroopan parlamentti, joka
–	ottaa huomioon Grzegorz Braunin koskemattomuuden pidättämistä koskevan pyynnön, jonka toimitti Puolan tasavallan valtakunnansyyttäjä 31. lokakuuta 2025 päivätyllä kirjeellä, jolla välitettiin Puolan poliisiylipäällikön pyyntö Grzegorz Braunia vastaan vireillä olevassa rikosasiassa, ja josta ilmoitettiin täysistunnossa 13. marraskuuta 2025,
–	ottaa huomioon, että Grzegorz Braunin katsotaan luopuneen oikeudestaan tulla kuulluksi työjärjestyksen 9 artiklan 6 kohdan mukaisesti,
–	ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
–	ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot[footnoteRef:2], [2:  	Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI: EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.] 

–	ottaa huomioon Puolan tasavallan perustuslain 105 pykälän 2 ja 5 momentin
–	ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
–	ottaa huomioon oikeudellisten asioiden valiokunnan mietinnön (A10-0118/2026),
A.	ottaa huomioon, että Puolan tasavallan valtakunnansyyttäjä toimitti 31. lokakuuta 2025 päivätyllä kirjeellä Puolan poliisiylipäällikön esittämän pyynnön, joka koskee Puolan tasavallasta valitun Euroopan parlamentin jäsenen Grzegorz Braunin koskemattomuuden pidättämistä ja joka liittyy useisiin vuonna 2025 väitteiden mukaan tapahtuneisiin rikoksiin;
B.	ottaa huomioon, että pyynnön mukaan Grzegorz Braunin väitetään estäneen liikennettä yleisellä tiellä seisomalla ihmisjoukon kanssa keskellä tietä Jedwabnessa 10. heinäkuuta 2025 juutalaisväestön joukkomurhan 84. vuosipäivän vieton aikaan; ottaa huomioon, että väitetty teko on 20 päivänä toukokuuta 1971 rikkomuksista annetun lain 90 pykälän 1 momentissa tarkoitettu rikos;
C.	ottaa huomioon, että pyynnön mukaan Grzegorz Braun ei väitetysti noudattanut poliisin määräyksiä seistessään ihmisjoukon kanssa keskellä yleistä tietä Jedwabnessa lähellä juutalaisen hautausmaan sisäänkäyntiä 10. heinäkuuta 2025 juutalaisväestön joukkomurhan 84. vuosipäivän vieton aikaan, mikä haittasi tarkoituksellisesti ja merkittävästi virkavelvollisuuksien hoitamista, kun poliisi kehotti häntä käyttäytymään lain mukaisesti ja sallimaan ajoneuvojen kulun; ottaa huomioon, että väitetty teko on 20 päivänä toukokuuta 1971 rikkomuksista annetun lain 65 a pykälässä tarkoitettu rikos;
D.	ottaa huomioon, että Grzegorz Braun valittiin Euroopan parlamenttiin kesäkuussa 2024 pidetyissä Euroopan parlamentin vaaleissa, mikä tarkoittaa, että hän oli Euroopan parlamentin jäsen väitettyjen rikosten tekohetkellä;
E.	toteaa, että väitetyt rikokset ja niiden johdosta esitetty Grzegorz Braunin koskemattomuuden pidättämistä koskeva pyyntö eivät liity Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitettuun hänen tehtäviään hoitaessaan ilmaisemaan mielipiteeseen tai äänestykseen;
F.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan ensimmäisen kohdan a alakohdassa määrätään, että Euroopan parlamentin istuntojen ajan sen jäsenillä on oman jäsenvaltionsa alueella sen jäsenvaltion kansanedustajille myönnetty koskemattomuus;
G.	ottaa huomioon, että Puolan tasavallan perustuslain 105 pykälän 2 ja 5 momentin mukaan vaalien tulosten julkistamispäivästä parlamentin jäsenen toimikauden päättymispäivään saakka jäsentä ei voida asettaa rikosoikeudelliseen vastuuseen ilman Puolan parlamentin alahuoneen suostumusta eikä häntä voida pidättää tai vangita ilman alahuoneen suostumusta, paitsi silloin, kun jäsen tavataan itse teossa tai kun hänen pidättämisensä on tarpeen asianmukaisen menettelyn varmistamiseksi;
H.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 määrätyn parlamentaarisen koskemattomuuden tarkoituksena on suojella parlamenttia ja sen jäseniä oikeudenkäynneiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
I.	ottaa huomioon, että Euroopan parlamentin työjärjestyksen 5 artiklan 2 kohdan mukaan parlamentaarinen koskemattomuus ei ole jäsenen henkilökohtainen erioikeus vaan tae koko parlamentin ja sen jäsenten riippumattomuudesta;
[bookmark: _Hlk223449412]J.	ottaa huomioon, että tässä tapauksessa parlamentti ei löytänyt todisteita fumus persecutionis -tilanteesta eli ei vaikuta siltä, että kyseisen oikeusmenettelyn tarkoituksena olisi vahingoittaa Grzegorz Braunin poliittista toimintaa Euroopan parlamentin jäsenenä ja siten parlamentin riippumattomuutta;
K.	ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä”[footnoteRef:3]; [3:  	Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.] 

1.	päättää pidättää Grzegorz Braunin koskemattomuuden;
2.	kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Puolan tasavallan toimivaltaiselle viranomaiselle ja Grzegorz Braunille.

